钦定古今图书集成/明伦汇编/皇极典/第166卷 > 《咏史》李华
## 钦定古今图书集成/明伦汇编/皇极典/第166卷 > 《咏史》李华

汉皇修雅乐，乘舆临太学。三老与五更，天王亲割牲。
一人调风俗，万国和且平。单于骤款塞，武库欲销兵。
文物此朝盛，君臣何穆清。至今壝坛下，如有《箫韶》声。

又

蜀主相诸葛，功高名亦尊。驱驰千万众，怒目瞰中原。
曹伯任公孙，国亡身不存。社宫久芜没，白雁犹飞翻。
勿言君臣合，可以济黎元。为蜀谅不易，如曹难复论。